MTLS กำไรเจิดจรัส
ตัวเลขผลประกอบการสำหรับปี 2560 ของ บริษัท เมืองไทย ลิสซิ่ง จำกัด (มหาชน) หรือ MTLS แจ้งออกมาแล้ว..นับว่าเป็นการเติบโตแข็งแกร่งต่อเนื่อง... “ทำสถิติจุดสูงสุดใหม่” ซึ่งทำให้นักลงทุนไม่ผิดหวัง
23 ก.พ. 2561

คุณค่าบริษัท
ตัวเลขผลประกอบการสำหรับปี 2560 ของ บริษัท เมืองไทย ลิสซิ่ง จำกัด (มหาชน) หรือ MTLS แจ้งออกมาแล้ว..นับว่าเป็นการเติบโตแข็งแกร่งต่อเนื่อง… “ทำสถิติจุดสูงสุดใหม่” ซึ่งทำให้นักลงทุนไม่ผิดหวัง
ผลการดำเนินงานงบปี สิ้นสุดวันที่ 31 ธันวาคม 2560 โชว์ผลงานยอดเยี่ยม บริษัทสามารถมีรายได้ขยับขึ้นมาอยู่ที่ 7,470.99 ล้านบาท จากงวดเดียวกันของปีก่อน 4,472.10 ล้านบาท เป็นผลจากรายได้ดอกเบี้ยและค่าธรรมเนียมในการให้บริการสินเชื่อ และรายได้ค่าธรรมเนียมและบริการเพิ่มขึ้น ส่งผลให้บริษัทมีกำไรขยับขึ้นมาอยู่ที่ 2,500.60 ล้านบาท หรือ 1.18 บาทต่อหุ้น จากงวดเดียวกันของปีก่อน 1,464.14 ล้านบาท หรือ 0.69 บาทต่อหุ้น
ด้วยพอร์ตสินเชื่อ รายได้ และกำไรของ MTLS เติบโตอย่างแข็งแกร่ง และทำสถิติสูงสุดใหม่ต่อเนื่อง นับตั้งแต่เข้าจดทะเบียนในตลาดหลักทรัพย์ฯในปี 2557
งานนี้ สะท้อนให้เห็นถึงแผนและยุทธศาสตร์ขยายตัวทั่วไทยของบริษัทว่าเดินมาถูกทาง สามารถตอบโจทย์ความต้องการสินเชื่อของลูกค้าที่กระจายอยู่ทั่วประเทศ
ส่วนแผนการดำเนินงานในปี 2561 ผู้บริหารตั้งเป้าสินเชื่อและรายได้เติบโต 40% เทียบกับปีที่ผ่านมา โดยตั้งเป้าหมายสินเชื่อใหม่เติบโต 40% หรือมียอดปล่อยสินเชื่อใหม่ราว 8 หมื่นล้านบาท จากปีก่อน 5.8 หมื่นล้านบาท
ประกอบกับบริษัทเตรียมขยายสาขาใหม่เพิ่ม 600 สาขา เป็น 2,800 สาขาภายในสิ้นปีนี้ โดยเน้นการเปิดสาขาใหม่ในภาคตะวันออกเฉียงเหนือและภาคใต้ โดยจะใช้งบลงทุนทั้งหมดราว 220-230 ล้านบาท พร้อมตั้งเป้าขยายสาขาเป็น 3,400 สาขาในปี 2562 และ 4,000 สาขาในปี 2563
หลักของการที่มีการขยายสาขา เป็นเพราะตลาดยังสามารถเติบโตได้อีกมาก ซึ่งจะช่วยผลักดันให้รายได้และกำไรทำสถิติสูงสุดใหม่ต่อเนื่อง
ส่วนคุณภาพสินทรัพย์ยังอยู่ในเกณฑ์ที่ไม่น่ากังวล มี NPL ต่ำเพียง 1.2% และมี Coverage Ratio สูงถึง 265.4% ซึ่งคาดว่าเพียงพอต่อการรองรับมาตรฐานบัญชี IFRS9 ที่จะเริ่มประกาศใช้ในปี 2562 ทำให้ไม่จำเป็นต้องตั้งสำรองเพิ่ม
นอกจากนี้ นักวิเคราะห์บล.เออีซี ปรับประมาณการกำไรสุทธิตั้งแต่ปี 2561 ขึ้นจากเดิมเฉลี่ยปีละ 8.2% โดยภายใต้ประมาณการใหม่คาดปี 2561 MTLS จะมีกำไรสุทธิ 3,409 ล้านบาท โต 36.3% จากงวดเดียวกันของปีก่อน และโต 28.1% จากงวดเดียวกันของปีก่อนในปี 2562
อีกทั้งยังมีมุมมองบวกต่อแนวโน้มธุรกิจของ MTLS จากศักยภาพของการขยายพอร์ตลูกหนี้ที่แข็งแกร่งและแผนขยายสาขาอย่างต่อเนื่อง อีกทั้งราคาหุ้นปัจจุบันยังมี Upside 8.4% จากมูลค่าพื้นฐานใหม่ปี 2561 (วิธี GGM) ที่ 48 บาท และล่าสุดบริษัทประกาศจ่ายปันผลหุ้นละ 0.18 บาท คิดเป็น Div. Yield 0.4% (XD 27 เม.ย. 2561 และจ่ายปันผล 14 พ.ค. 2561) จึงยังคงคำแนะนำ “ซื้อ”
…
ผู้ถือหุ้นรายใหญ่
รายชื่อกรรมการ